Bosnia-Hercegovinas flagg og våpen
Store norske leksikon,Geografi,Flagg og nasjonalsymboler,Flagg og våpen
Bosnia-Hercegovinas flagg er blått med en gul trekant, langs trekantens lengste side er det indre, blå feltet belagt med sju hele og to halve hvite stjerner. Riksvåpenet bygger på samme motiv.
Flagget Bosnia-Hercegovinas offisielle flagg ble innført i 1998 av FNs stedlige myndighet, etter at landets ulike fraksjoner ikke hadde kommet til enighet om et nytt flagg. Flagget er blått med en gul trekant, langs trekantens lengste side er det indre, blå feltet belagt med sju hele og to halve hvite stjerner.Landets første flagg etter uavhengigheten i 1992 var en hvit duk med riksvåpenet i midten. Dette riksvåpenet var et blått skjold, skrådelt av en hvit stripe, og belagt med seks heraldiske liljer i gull i to grupper på tre på hvert av de blå feltene. Våpenets utforming går tilbake til middelalderen og ble i 1990-årene benyttet av den bosniske hæren, som i hovedsak var rekruttert fra den muslimske delen av befolkningen. Våpenet Riksvåpenet bygger på samme motiv som flagget, er delt i to (gull og blått) og har fem hele og to halve hvite stjerner på det blå feltet.Det fantes også egne flagg og våpen for den kroatisk-muslimske føderasjonen Bosnia og den serbiske republikken (Republika Srpska) i de første årene etter uavhengigheten fra Jugoslavia i 1992, men alle disse (med unntak av Republika Srpskas flagg, som er likt Serbias flagg) ble offisielt avskaffet i 2007 av konstitusjonsdomstolen. Les mer i Store norske leksikon Bosnia-Hercegovina Bosnia-Hercegovinas befolkning Bosnia-Hercegovinas historie Bosnia-krigen Jugoslavias historie flagg riksvåpen